钦定古今图书集成/明伦汇编/官常典/第674卷 > 谢弼
## 钦定古今图书集成/明伦汇编/官常典/第674卷 > 谢弼

按《后汉书》本传，“弼字辅宣，东郡武阳人也。中直方正，
为乡邑所宗师。建宁三年，诏举有道之士，弼与东海
陈敦、元菟公孙度俱对策，皆除郎中。时青蛇见前殿，
大风拔木，诏公卿以下陈得失。弼上封事曰：臣闻和
气应于有德，妖异生乎失政。上天告谴，则王者思其
愆；政道或亏，则奸臣当其罚。夫蛇者阴气所生；鳞者”
甲兵之符也。《鸿范传》曰：“厥极弱时，则有蛇龙之孽。”又
荧惑守亢，裴回不去，法有近臣谋乱，发于左右，不知
陛下所与从容帷幄之内，亲信者为谁？宜急斥黜，以
消天戒。臣又闻惟虺惟蛇，女子之祥。伏惟皇太后定
策宫闼，援立圣明。《书》云：“父子兄弟，罪不相及。”窦氏之
诛，岂宜咎延太后，幽隔空宫，愁感天心，如有雾露之
疾，陛下当何面目以见天下？昔周襄王不能敬事其
母，戎狄逐至交侵。孝和皇帝不绝窦氏之恩，前世以
为美谈。《礼》：“为人后者为之子”，今以桓帝为父，岂得不
以太后为母哉？《援神契》曰：“天子行孝，四夷和平。”方今
边境日蹙，兵革蜂起，自非孝道，何以济之？愿陛下仰
慕有虞蒸蒸之化，俯思《凯风》慰母之念。臣又闻爵赏
之设，必酬庸勋，开国承家，小人勿用。今功臣久外，未
蒙爵秩，阿母宠私，乃享大封，大风雨雹，亦由于兹。又
故太傅陈蕃，辅相陛下，勤身王室，夙夜匪懈，而见陷
群邪，一旦诛灭，其为酷滥，骇动天下，门生故吏，并离
徙锢。蕃身已往，人百何赎？宜还其家属，解除禁网。夫
台宰“重器，国命所继，今之四公，唯司空刘宠断断首
善，馀皆素餐。致寇之人，必有折足覆𫗧之凶。可因灾
异，并加罢黜，征故司空王畅、长乐少府李膺并居政
事，庶灾变可消，国祚惟永。臣山薮顽暗，未达国典，《策》
曰‘无有所隐’，敢不尽愚，用忘讳忌。伏惟陛下裁其诛
罚。”左右恶其言，出为广陵府丞，去官归家。中常侍曹
节从子绍为东郡太守，忿疾于弼，遂以它罪收考掠，
按死狱中，时人悼伤焉。初平二年，司隶校尉赵谦上
讼“弼忠节，求报其怨。”乃收绍斩之。